Worcester F 80 Distinctiones

125 Mala Letati sumus pro diebus

Mala.[[1]](#footnote-1) [Psal. 89:15]: *Letati sumus pro diebus quibus nos humiliasti; annis quibus vidimus mala*, scilicet, aliena ad cautelam, nostra ad penitentiam. Aliena vtpote precipicium superbiencium anglorum [Apo. 12:9], reprobacionem nundennum Iudeorum [Matt. 21:12], submersionem odiencium Egipciorum [Exod. 14:28], dampnacionem diuitis auari [Luke 16:23], incarceracionem serui pigri [Matt. 18:34], diluuium Sodomitarum [Gen. 19:24], insendium murmurancium, gulosorum [Leu. 10:6].

¶ Item, debemus videre[[2]](#footnote-2) mala propria ad penitenciam, Ysai. 5[:7]: *Vinea Domini exercituum domus Israël*, etc.

¶ Item, distinguitur malum triplex, scilicet, culpe, pene, temptacionis. Quorum primum facimus, secundum patimur, tercium impugnamur.

¶ Malum pene duplex est quia transitorie et eterne. Malum pene presentis sufferendum est. Primo quia impedit culpam ne pululet. Sicut attennatus fame, infirmitate, labore non facile insolescit, Eccli. 11[:29]: *Malitia* vnius *horæ*, id est, affectionis, *oblivionem* faciet *luxuriæ* maxime, id est, delectans que modica est in cogitacione, magna in delectione, maior in consensu, maxima in perpetracione, Eccli. 11[:14]: *Bona et mala a Deo sunt.* Bona, scilicet, gratie et glorie. Et mala presentis miserie et mortis nature. Secundo, quia impetrat graciam, sicut qui in seruicio domini sui recipit dampna.

¶ Tercio quia meretur

/fol 257rb/

gloriam, sicut miles de torneamento, Luc. 16[:25]: *Fili,* *recordare quia recepisti,* etc. Nam secundum Apostolum, [Rom. 8:18]: *Non sunt condignæ passiones huius temporis ad futuram gloriam*.

¶ Malum pene eterne precanendum est, secundum illud Eccle. 7[:15]: *Diem malam præcave*. Quod sit primo per humilitatem paciencie, sic leo parcit prostrato, [3] Reg. 21[:29]: *Quia humiliatus est* *Achab* *coram[[3]](#footnote-3)* *me*, *non inducam malum*. Jer. 18[:8]: *Si pœnitentiam egerit gens* ista *a malo suo agam,* etc.

¶ Secundo, per largitatem elemosine, sicut reus per munera redemit se, Psal. [40:2]: *Beatus qui intelligit super egenum et pauperem*. Tercio, per integritatem obediencie, sicut obseruans dictam liberatur, Eccle. 8[:5]: *Qui custodit præceptum non experietur* quicquam *mali*.

¶ Malum culpe fugiendum est. Primo propter offensam, Jer. 2[:13, 19]: *Duo mala fecit populus meus*, quia *dereliquerunt me fontem[[4]](#footnote-4) aque viue, et foderunt sibi cisternas*, et sequitur, *Scito et vide quia malum*, et culpa, *et amarum*, in pena, sit *te Dominum reliquisse.* Secundo, propter penam debitam sicut timore patibuli cauetur a furto, Rom. 2[:8-9]: *Ira et indignatio in omnem animam hominis operantis malum*. Tercio, propter maculam, Jer. 4[:14]: *Lava a malitia* animam meam.

¶ Malum temptacionis vitandum est secundum illud Rom. 12[:21]: *Noli vinci a malo*, scilicet, temptacionis, *sed vince in bono*, constancie.

¶ Vincetur etiam hoc *malum* tripliciter. Primo consideratione finis, Prou. 20[:8]: *Rex qui sedet in solio judicii*, etc. Secundo, clamore orationis, sicut oppressi clamant pro opere, Matt. 6[:13]: *Sed libera nos a malo*. Tercio, evitacione occasionis, sicut puer elongatur ab igne, aqua, et luto[[5]](#footnote-5) ne cadat in illa, Eccli. 7[:2]: *Discede ab iniquo, et deficient mala abs te*. Sap. 4[:11]: *Raptus est, ne malitia mutaret intellectum ejus.*

¶ Item ad vitandum malum tria sunt necessaria. Suppeditacio arrogancie per veram humilitatem sicut non est ascensus nisi ab imo, non est crementum nisi perno, Matt. 18[:3]: *Nisi conuersi fueritis, et efficiamini sicut paruli*. Per consensum est detestacio auaricie per voluntariam paupertatem sicut exoneratur nauis vt veniat ad portum. Lapis ponitur sub pede vt ascendatur sursum, Matt. 5[:3]: *Beati pauperes quoniam ipsorum*, etc. Tercium est repressio carnalis concupiscencie per integram castitatem. Sic rex non facit fornicariam reginam. Sic natura munda ordinatur sursum in pura, deorsum sicut patet in situ elementorum, Eph. 5[:5]: *Hoc* autem *scitote intelligentes quod omnis fornicator*, etc.

1. Mala ] Lambeth begins *Letati sumus pro diebus…* with a capital “L”. [↑](#footnote-ref-1)
2. videre ] Lambeth, F 128 *corr.* videmus F 80. [↑](#footnote-ref-2)
3. coram ] Lambeth, F 128 *corr.* contra F 80. [↑](#footnote-ref-3)
4. fontem ] Lambeth, F 128 *corr.* fontes F 80. [↑](#footnote-ref-4)
5. luto ] Lambeth, F 128 *corr.* luta F 80. [↑](#footnote-ref-5)